視澇
作者：陳剛中
朝代：宋

paragraphs: 暨陽古澤中，今歲仍大水。
舟行民田中，一浪四十里。
農夫相對泣，父子饑欲死。
酷吏亦何心，誅求殊未已。
豈繄竭膏血，直欲剝膚髓。
哀此無告民，有生皆赤子。
天災自流行，助虐亦何理。
我愧才術疎，陸陸佐小壘。
熟視不能救，有淚空如灑。
皇心念下民，惻怛形詔旨。
丁寧既諄複，象魏幾黄紙。
要須盡蠲除，仰稱德意美。
人微言或棄，歸休從此始。